केरल : बलात्कार के आरोपी बिशप फ्रेंको की फोटो चर्च के कैलेंडर में छपी, विरोधियों ने जलाई प्रतियां
बलात्कार के आरोपों का सामना कर रहे जालंधर के बिशप फ्रेंको की तस्वीर केरल के चर्च के कैलेंडर में प्रकाशित होने के बाद बवाल मच गया है।
बलात्कार के आरोपों का सामना कर रहे जालंधर के बिशप फ्रेंको की तस्वीर केरल के चर्च के कैलेंडर में प्रकाशित होने के बाद बवाल मच गया है। बिशप पर केरल की नन के साथ बलात्कार का आरोप है। कैलेंडर में तस्वीर दिखाई देने के बाद स्थानीय अनुयायियों ने कैलेंडर की प्रतियों को जलाकर अपना विरोध प्रकट किया। बिशप फ्रैंको मुलक्कल पर 2014 से 2016 के बीच राज्य में मिशनरी ऑफ जीसस की 44 वर्षीय नन से कई बार बलात्कार का आरोप है। इसके बाद बिशप फ्रैंको को सितंबर 2018 में गिरफ्तार किया गया था। लेकिन फिलहाल वह जमानत पर बाहर है। विवादास्पद कैलेंडर पिछले कई दिनों से त्रिचूर के घरों को जारी किया जा रहा था।प्रदर्शनकारियों के अनुसार, हर साल चर्च मामूली शुल्क पर घरों में कैलेंडर जारी करता है। हालांकि, पिछले दो सालों से बलात्कार के आरोपी बिशप फ्रेंको मुलक्कल की फोटो मार्च महीने के पेज में छप रही थी। “पिछले वर्षों में भी लोगों ने इस पर आपत्ति जताई थी और कैलेंडर भी जलाए थे। लेकिन इस साल भी इसे दोहराया गया है।” सेव अवर सिस्टर के संयोजक रिजू कंजुकरन ने कहा कि समूह ने फ्रेंको मुल्क्कल के खिलाफ केरल के पांच ननों के विरोध का समर्थन किया।कैलेंडर में, फ्रेंको मुलक्कल की तस्वीर मार्च पृष्ठ में एक कॉलम में छपी है, जिसमें उसकी जन्मतिथि का उल्लेख है। प्रदर्शनकारियों के अनुसार, इसके खिलाफ पिछले कई दिनों से केरल के कई जिलों में मामूली विरोध प्रदर्शन चल रहे थे। शनिवार को त्रिशूर जिले में भी इसी तरह का विरोध प्रदर्शन हुआ।